שוטרי תנועה שהיו בפעילות שגרתית בדרום נדהמו היום (שבת) כשגילו שברכב נוהג ילד בן שבע. במכונית היו אחיו הקטנים - פעוט בן שלוש וילדה בת ארבע.

הילד כפי שנצפה נוהג (צילום: אגף התנועה )

המכונית שבה נהג (צילום: אגף התנועה )

הרכב שאותר סמוך לצומת ערוער בין דימונה לבאר שבע הועבר לתחנת דימונה. למקום הגיע האח הגדול של הילדים וטען כי הוא בעל הרכב, "הילדים נעלמו פתאום מהבית עם הרכב מבלי שאף אחד שם לב לכך", סיפר. הרכב הוחרם ובעל הרכב עוכב לחקירה על ידי יחידת הבוחנים של אגף התנועה.

מפקד אגף התנועה בערבה רב-פקד יוסי אביטן אמר ל-ynet: "אנחנו פועלים בגזרה שיש בה כפרים מוכרים ומהפזורה מבאר שבע ועד דימונה. במהלך הפעילות הבחין השוטר ברכב שנראה ללא נהג. הוא הצליח לעצור את הרכב והשוטרים נדהמו לראות ילד בן שבע נוהג ולידו היה ילד בן שלוש וילדה בת ארבע. כל הילדים לא היו חגורים. הם לא הבינו את השפה ומה השוטר רצה מהם. באותו רגע הייתה התקהלות במקום, נתתי הנחייה לנתק מגע ולהגיע לתחנת המשטרה".

האח הגדול שהגיע לתחנה סיפר, לדברי מפקד אגף התנועה, שאחיו לקח את הרכב ושהוא רגיל לראות אותו רוכב על חמורים. "הבנו מהאח שהרכב היה בחניה ליד המקום שבו הם מתגוררים. פתאום הילדים נעלמו עם הרכב. האירוע חמור מאוד. הצלנו חיים, השוטר ממש עצר את הילד שנהג לפני שנכנס לכביש הראשי. זה מקרה נדיר וזו הפעם הראשונה שאני נתקל בדבר כזה. היו מקרים של נערים בגילאי 14-13 אבל בגיל שבע זה מאוד מוזר".

לעומת המשטרה, תושבי המקום נדהמו פחות. אחד מהם אמר ל-ynet: "זאת לא פעם ראשונה שנתקלים באירועים כאלו. הרבה פעמים היינו רואים ילדים נוהגים ומסכנים חיי אדם. מדובר כאן בחוסר אחריות של המשפחות שמזלזלות בעניין ומאפשרות לילדיהם לנהוג במכוניות בצורה שמהווה סכנה לכולם. מזל שהילדים נתפסו על-ידי השוטרים בזמן הנכון, אחרת היינו אולי רואים תוצאה יותר קשה".